CELEX: 32017D0177
Language: ro
Date: 2017-01-31 00:00:00
Title: Decizia de punere în aplicare (UE) 2017/177 a Comisiei din 31 ianuarie 2017 privind conformitatea cu articolul 5 din Regulamentul (UE) nr. 913/2010 al Parlamentului European și al Consiliului a propunerii comune de creare a coridorului „Amber” pentru transportul feroviar de mărfuri [notificată cu numărul C(2017) 141]

2.2.2017   
            
            
               RO
            
            
               Jurnalul Oficial al Uniunii Europene
            
            
               L 28/69
            
         DECIZIA DE PUNERE ÎN APLICARE (UE) 2017/177 A COMISIEI
   din 31 ianuarie 2017
   privind conformitatea cu articolul 5 din Regulamentul (UE) nr. 913/2010 al Parlamentului European și al Consiliului a propunerii comune de creare a coridorului „Amber” pentru transportul feroviar de mărfuri
   
      
         [notificată cu numărul C(2017) 141]
      
   
   (Numai textele în limbile maghiară, polonă, slovacă și slovenă sunt autentice)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 913/2010 al Parlamentului European și al Consiliului din 22 septembrie 2010 privind rețeaua feroviară europeană pentru un transport de marfă competitiv (1), în special articolul 5 alineatul (6),
   întrucât:
   
               (1)
            
            
               În conformitate cu articolul 5 alineatul (5) din Regulamentul (UE) nr. 913/2010, ministerele responsabile cu transportul feroviar din Ungaria, Republica Polonă, Republica Slovacă și Republica Slovenia au transmis Comisiei o scrisoare de intenție, pe care aceasta a primit-o la 7 aprilie 2016. Scrisoarea a inclus o propunere de creare pe teritoriul celor patru state membre a coridorului „Amber” pentru transportul feroviar de mărfuri.
            
         
               (2)
            
            
               Comisia a examinat această propunere în conformitate cu articolul 5 alineatul (6) din Regulamentul (UE) nr. 913/2010 și consideră că ea este conformă cu articolul 5 din regulamentul respectiv pentru motivele prezentate în continuare.
            
         
               (3)
            
            
               Criteriile specificate la articolul 4 din regulament au fost luate în considerare în cadrul propunerii. Coridorul pentru transportul feroviar de mărfuri propus, care traversează teritoriul a mai mult de trei state membre, facilitează legăturile dintre porturile maritime de la Marea Adriatică din Republica Slovenia și porturile interioare de pe Dunăre din Ungaria și din Republica Slovacă. De asemenea, coridorul ameliorează legăturile dintre terminalele intermodale feroviar-rutiere importante din statele membre în cauză și oferă o conexiune directă pentru transportul de mărfuri la est de munții Alpi. El poate, de asemenea, stimula dezvoltarea traficului feroviar cu Serbia și este susceptibil să amelioreze traficul feroviar de-a lungul frontierei estice a UE și pe puntea terestră dintre Europa și Asia.
            
         
               (4)
            
            
               În plus, rezultatele studiilor de piață realizate în sprijinul coridorului „Amber” pentru transportul feroviar de mărfuri arată că există o cerere de trafic de-a lungul rutei propuse, inclusiv pentru traficul dintre port și hinterland prin vestul Ungariei spre și dinspre portul maritim Koper, precum și pentru traficul între regiunile estice ale Poloniei, Slovaciei și Ungariei. Studiile arată un potențial pentru transferul modal și pentru o intensificare a traficului de-a lungul coridorului.
            
         
               (5)
            
            
               Administratorii de infrastructură în cauză și-au exprimat sprijinul deplin pentru acest nou coridor de transport feroviar de marfă și, conform scrisorii de intenție, candidații potențiali și-au exprimat interesul pentru utilizarea acestuia.
            
         
               (6)
            
            
               Măsurile prevăzute în prezenta decizie sunt conforme cu avizul comitetului instituit în conformitate cu articolul 21 din Regulamentul (UE) nr. 913/2010,
            
         ADOPTĂ PREZENTA DECIZIE:
   Articolul 1
   Scrisoarea de intenție primită la 7 aprilie 2016 privind crearea coridorului „Amber” pentru transportul feroviar de mărfuri, transmisă Comisiei de către ministerele responsabile cu transportul feroviar din Ungaria, Republica Polonă, Republica Slovacă și Republica Slovenia și propunând itinerariul Koper – Ljubljana –/Zalaszentivan – Sopron/Csorna –/(granița sârbo-maghiară) – Kelebia – Budapesta –/– Komárom – Leopoldov/Rajka – Bratislava – Žilina – Katowice/Cracovia – Varșovia/Łuków – Terespol – (granița polono-belarusă) ca principală rută a coridorului „Amber” pentru transportul feroviar de mărfuri, este în conformitate cu articolul 5 din Regulamentul (UE) nr. 913/2010.
   Articolul 2
   Prezenta decizie se adresează Ungariei, Republicii Polone, Republicii Slovace și Republicii Slovenia.
   
      Adoptată la Bruxelles, 31 ianuarie 2017.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 276, 20.10.2010, p. 22.